To røverier i Herning | TV MIDTVEST
To røverier i Herning
Først på aftenen lørdag blev en kvinde frarøvet penge i Gullestrup, og senere røvede en mand en Kiwi-butik i Hammerum.
27. sep 2009, kl. 14:25
Omkring kl. 19 fik politiet melding om, at en 33-årig kvinde i Gullestrup var blevet frarøvet sine kontanter af tre unge mænd. Det skete på cykelstien mellem Herning og Gullestrup, hvor kvinden havde parkeret sin scooter og sad på en bænk og drak en øl.
Her blev hun angiveligt truet til at udlevere sine penge til tre unge mænd med udenlandsk baggrund på henholdsvis 16, 17 og 20 år. De tre blev kort efter anholdt, og den 20-årige blev søndag eftermiddag varetægtsfængslet i 14 dage.
Lidt efter kl. 20 røvede en engelsktalende mand Kiwi-butikken på hovedgaden i Hammerum. Med en neoprenmaske for ansigtet og solbriller på truede han ekspedienten med en kniv og fik udleveret kassebeholdningen på ca. 3.000 kroner. Efter røveriet forsvandt manden til fods med retning mod banegården.
Gerningsmanden beskrives af politiet således:
- 175-180 cm. høj- Spinkel til almindelig af bygning- Mørkegrøn jakke med lyselåse på brystlommer- Oakley solbriller- Lyse bukser- Sorte sko og sorte handsker.